Rådets udtalelse

af 13. marts 2000

om Portugals opdaterede stabilitetsprogram, 2000-2004

(2000/C 111/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen og budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 13. marts 2000 undersøgte Rådet Portugals opdaterede stabilitetsprogram, der dækker perioden 2000-2004. Rådet konstaterer med tilfredshed, at den portugisiske økonomi er vokset hurtigere end EU-gennemsnittet, hvilket bl.a. kan tilskrives de gennemførte strukturreformer. Rådet konstaterer også med tilfredshed, at det oprindelige stabilitetsprograms underskudsmål for 1998 og 1999 blev opfyldt trods en noget lavere økonomisk vækst end forventet. Ifølge det opdaterede program forventes der et gradvist fald i det offentlige underskud fra 2,0 % af BNP i 1999 til en situation med balance i 2004.

I det makroøkonomiske scenario i det opdaterede program antages det, at den portugisiske økonomi vil vokse med i gennemsnit 31/2 % om året i perioden 2000-2004, dvs. med 1/4 procentpoint mere end forventet i det oprindelige stabilitetsprogram. Væksten vil primært blive drevet af den indenlandske efterspørgsel, mens bidraget fra nettoeksporten vil forblive negativt, hvilket vil forøge den allerede betydelige ubalance over for udlandet. En gennemsnitlig vækstrate på 31/2 % kan ganske vist ikke betragtes som overambitiøs for et indhentningsland som Portugal, men Rådet mener, at det mønster for væksten, der tegnes i programmet, i for høj grad bygger på den indenlandske efterspørgsel med investeringer som den mest dynamiske komponent. Rådet opfordrer derfor den portugisiske regering til nøje at overvåge den makroøkonomiske udvikling og til om nødvendigt at træffe korrigerende foranstaltninger. Foruden en styrkelse af konkurrenceevnen gennem bl.a. en begrænsning af lønstigningerne og gennemførelse af strukturelle foranstaltninger kunne dette indebære en stramning af budgetpolitikken med henblik på at dæmpe den indenlandske efterspørgsel.

Med hensyn til de offentlige finanser konstaterer Rådet, at de gode resultater for underskuddet i 1999 (og 1998) hovedsagelig skyldtes, at de højere indtægter end forventet, der først og fremmest kunne tilskrives væksten drevet af den indenlandske efterspørgsel, opvejede de betydelige overskridelser af de løbende primære udgifter forårsaget af især budgetoverskridelser inden for sundhedssektoren og en betydelig stigning i den offentlige sektors lønudgifter. De offentlige indtægter og primære udgifter forventes fortsat at ville stige kraftigt i 2000, og først derefter forventes de at ville falde en anelse. Rådet er af den opfattelse, at gennemførelsen af denne tilpasningsstrategi ikke er i overensstemmelse med de overordnede retningslinjer for medlemsstaternes og Fællesskabets økonomiske politikker, hvilket det også bemærkede i sin udtalelse om det oprindelige program(2). Rådet mener desuden, at nedbringelsen af de løbende primære udgifters andel af BNP efter 2000 bør tilvejebringes ved at udbrede udgiftstilbageholdenheden på en mere effektiv og troværdig måde.

Rådet mener, at den budgetstilling, der ligger til grund for det mellemsigtede mål for underskuddet i Portugals opdaterede stabilitetsprogram, er i overensstemmelse med kravene i stabilitets- og vækstpagten. Da fremskrivningen viser, at den offentlige saldo først vil overholde referenceværdien efter 2002, gentager Rådet sin henstilling i udtalelsen om det oprindelige program, nemlig at der bør tilvejebringes et hurtigere fald i underskudskvoten med henblik på at forøge den sikkerhedsmargen, der er nødvendig for, at Portugal vil kunne lade de automatiske stabilisatorer virke i tilfælde af et fald i konjunkturerne. De portugisiske myndigheder bør bestræbe sig på at opnå bedre resultater end de planlagte. Desuden henstiller Rådet til den portugisiske regering, at den nøje overholder underskudsmålet for 2000 gennem en streng udgiftskontrol. Rådet bemærker fastfrysningen af visse midler på budgettet for 2000 og er af den opfattelse, at de ikke bør frigøres, hvis det er nødvendigt for at nå målet.

Rådet hilser de planlagte budget- og strukturreformforanstaltninger, der er beskrevet i programmet, velkommen. De er i det store og hele i overensstemmelse med de overordnede retningslinjer for medlemsstaternes og Fællesskabets økonomiske politikker. En af de mest påtrængende reformer består i gennemførelsen af en ny basislov for budgettet og en ny lov om socialsikringspensioner. De bebudede foranstaltninger på sundhedsområdet bestående i en forbedret udgiftskontrol og en forøgelse af effektiviteten er også nødvendige for at understøtte budgetkonsolideringsprocessen. En hurtig og beslutsom implementering af disse reformer, hvoraf nogle allerede blev bebudet i det oprindelige program, vil således være nødvendig for at styrke den økonomisk-politiske strategis samlede troværdighed.

(1) EFT L 209 af 2.8.1997, s. 1.

(2) EFT C 68 af 11.3.1999, s. 2.